Norman Rockwell

Norman Rockwell (* 3 Februarie 1894 in New York, † 8 November 1978 in Stockbridge, Massachusetts) was 'n Amerikaanse skilder en illustreerder wat veral bekendheid verwerf het met sy titelblad-ontwerpe vir die tydskrif The Saturday Evening Post. Met dié illustrasies, wat oor 'n tydperk van byna vyf dekades ontstaan het, het Rockwell die alledaagse lewe van Amerikaners uitgebeeld. 

Rockwell was daarnaas 64 jaar lank verbonde aan die Amerikaanse Padvinder-beweging (Boy Scouts of America, kort BSA) en het gedurende dié tydperk nie net die vereniging se nuusblad Boys' Life van titelblad-illustrasies voorsien nie, maar ook kalenders en ander publikasies ontwerp waarin die Padvinderseed en die Padvinderswet sentraal gestaan het.

As 'n beurswenner van die Art Students League het Rockwell as 17-jarige sy eerste kontrak as vryskutkunstenaar met die uitgewery Condé Nast gesluit en daarna illustrasies vir 'n verskeidenheid tydskrifte voorsien. In 1916 het hy sy eerste titelblad-ontwerp vir The Saturday Evening Post geskilder en was daarna 47 jaar lank aan dié tydskrif verbonde. Altesaam 322 titelblaaie het hy in dié tydperk ontwerp. Tussen 1926 en 1976 het Rockwell daarnaas die amptelike Padvinderskalender van illustrasies voorsien.

Gedurende die Tweede Wêreldoorlog het sy werk patriotiese betekenis gekry toe hy aanplakbiljette vir die Kantoor vir Oorlogsinligting (Office of War Information) ontwerp het met uitbeeldings van die sogenaamde "Vier Vryhede".

As kunstenaar het Rockwell steeds 'n oog vir klein besonderhede gehad wat hy noukeurig vasgehou en op 'n realistiese manier uitgebeeld het. Sy motiewe en inspirasie het hy in die alledaagse lewe van Amerikaanse gesinne gevind, veral van dié in kleiner stedelike nedersettings, dikwels met 'n sin vir humor.

In 1977 het Rockwell die hoogste eerbewys in vredestye - die Vryheidsmedalje van die Amerikaanse president - uit die hand van president Gerald R. Ford ontvang.

Amerikaanse skilders
Geboortes in 1894
Sterftes in 1978